《宣诏厅歌赠朱太守》
宋代·郭祥正

使君心画天下无，构厅宣诏西南隅。晓光初散射檐桷，夜气欲合吞江湖。

甓甃摩挲滑瑶玉，重窗窈窕明青朱。胡生画手出前辈，素壁为写巫山图。

一条江练澄碧落，十二峰色峨珊瑚。元猿老虎啸彷佛，长松瘦石寒扶疏。

中间皓鹤最恬淡，九霄独立形神孤。君去班春劝耕稼，君归命客同欢娱。

三冬垂帘醉春瓮，六月静坐临冰壶。巴笺血色洒醉笔，五字七字排玑珠。

和风匝地怨气灭，险吏缩手穷氓苏。地随人盛古今好，姑熟自此为名区。

君不见滕王阁庾公楼，樽罍千载誇风流。又不见宴寝一诗尚不灭，至今人道韦苏州。

噫吁嚱，四座勿歌听我歌，宣诏之名君谓何。守臣不壅帝王泽，六合长静无干戈。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。